Document ID: 32013R0230

REGULAMENTUL DE PUNERE ÎN APLICARE (UE) NR. 230/2013 AL COMISIEI
din 14 martie 2013
privind retragerea de pe piață a anumitor aditivi furajeri aparținând grupei substanțelor aromatizante și care stimulează pofta de mâncare
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 10 alineatul (5),
întrucât:
(1)
Regulamentul (CE) nr. 1831/2003 reglementează autorizarea aditivilor destinați hranei animalelor, precum și criteriile și procedurile pentru acordarea unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).
(2)
Aditivii furajeri prevăzuți în anexă au fost autorizați fără limită de timp prin Directiva 70/524/CEE. Aditivii furajeri respectivi au fost ulterior înscriși în Registrul comunitar al aditivilor pentru hrana animalelor ca produse existente, în conformitate cu articolul 10 alineatul (1) din Regulamentul (CE) nr. 1831/2003.
(3)
În ceea ce privește utilizarea aditivilor furajeri specificați în partea A a anexei în calitate de substanțe aromatizante și care stimulează pofta de mâncare, nu a fost prezentată nicio cerere de autorizare, în conformitate cu articolul 10 alineatul (2) din Regulamentul (CE) nr. 1831/2003, înainte de expirarea termenului prevăzut la articolul respectiv. În ceea ce privește utilizarea aditivilor furajeri specificați în partea B a anexei în calitate de substanțe aromatizante și care stimulează pofta de mâncare, pentru unele dintre speciile de animale sau categoriile de specii de animale pentru care fuseseră autorizați aditivii furajeri în cauză, în conformitate cu Directiva 70/524/CEE, nu a fost prezentată nicio cerere înainte de expirarea termenului respectiv. Totuși, în ceea ce privește utilizarea zaharinei și a zaharinatului de calciu, specificate în partea B a anexei în calitate de substanțe aromatizante și care stimulează pofta de mâncare, nu a fost prezentată nicio cerere înainte de expirarea termenului respectiv pentru singura categorie de animale pentru care fuseseră autorizați aditivii furajeri respectivi, în conformitate cu Directiva 70/524/CEE.
(4)
Din motive de transparență, aditivii furajeri pentru care nu a fost prezentată nicio cerere de autorizare în termenul menționat la articolul 10 alineatul (2) din Regulamentul (CE) nr. 1831/2003 au fost înscriși într-o parte separată a Registrului comunitar al aditivilor pentru hrana animalelor.
(5)
Prin urmare, aditivii furajeri respectivi ar trebui să fie retrași de pe piață în ceea ce privește utilizarea lor ca substanțe aromatizante și care stimulează pofta de mâncare, cu excepția cazurilor speciilor de animale sau ale categoriilor de specii de animale pentru care au fost prezentate cereri de autorizare. Această măsură nu afectează utilizarea unora dintre aditivii menționați mai sus pentru alte specii de animale sau categorii de specii de animale ori pentru alte grupe funcționale pentru care ar putea fi autorizați.
(6)
Este necesar să se acorde o perioadă de tranziție pentru a le permite părților interesate să lichideze stocurile de aditivi în cauză existente, precum și de preamestecuri, de furaje combinate și de materii prime pentru furaje care au fost produse cu aditivii respectivi, ținându-se cont de durata de conservare a anumitor furaje care conțin aditivii în cauză.
(7)
Retragerea de pe piață a produselor enumerate în anexă nu aduce atingere acordării unei autorizații referitoare la aceste produse sau adoptării unei măsuri privind statutul lor în conformitate cu Regulamentul (CE) nr. 1831/2003.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Retragerea
Aditivii furajeri specificați în partea A a anexei, aparținând grupei „substanțelor aromatizante și care stimulează pofta de mâncare”, se retrag de pe piață.
Aditivii furajeri specificați în partea B a anexei, aparținând grupei „substanțelor aromatizante și care stimulează pofta de mâncare”, se retrag de pe piață pentru speciile de animale sau categoriile de specii de animale specificate în această parte a anexei.
Articolul 2
Măsuri tranzitorii
(1) Stocurile existente de aditivi furajeri prevăzuți în partea A a anexei pot continua să fie comercializate și utilizate drept aditivi furajeri aparținând grupei „substanțelor aromatizante și care stimulează pofta de mâncare” până la 10 aprilie 2014.
(2) Preamestecurile produse cu aditivii menționați la alineatul (1) pot continua să fie comercializate și utilizate până la 10 octombrie 2014.
(3) Furajele combinate și materiile prime pentru furaje produse cu aditivii menționați la alineatul (1) sau cu preamestecurile menționate la alineatul (2) și care au fost etichetate în conformitate cu Regulamentul (CE) nr. 767/2009 până la 10 aprilie 2015 pot continua să fie comercializate și utilizate până la epuizarea stocurilor.
(4) În ceea ce privește aditivii furajeri menționați în partea B a anexei, alineatele (1), (2) și (3) se aplică speciilor de animale sau categoriilor de specii de animale specificate în această parte a anexei.
Articolul 3
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 martie 2013.

Labels: 3
17
6